DA Den Europæiske Unions Tidende L 153/29

RÅDETS BESLUTNING

af 17. februar 2005

om at pålægge Grækenland, jf. EF-traktatens artikel 104, stk. 9, at træffe foranstaltninger til den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud

(2005/441/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 104, stk. 9,

under henvisning til henstilling fra Kommissionen, og

ud fra følgende betragtninger:

(1) I henhold til traktatens artikel 104, stk. 1, skal medlemsstaterne undgå uforholdsmæssigt store offentlige underskud.

(2) Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og bæredygtig vækst, der bidrager til øget beskæftigelse. Stabilitets- og vækstpagten omfatter Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (1).

(3) Resolutionen om stabilitets- og vækstpagten (2) fra Det Europæiske Råd i Amsterdam den 17. juni 1997 opfordrer højtideligt alle parter, dvs. medlemsstaterne, Rådet og Kommissionen, til at gennemføre traktaten og stabilitets- og vækstpagten strengt og rettidigt.

(4) Ved beslutning 2004/917/EF (3) af 5. juli 2004 fastslog Rådet i overensstemmelse med artikel 104, stk. 6, at der forelå et uforholdsmæssigt stort underskud i Grækenland.

(5) I overensstemmelse med traktatens artikel 104, stk. 7, og artikel 3, stk. 4, i forordning (EF) nr. 1467/97 rettede Rådet en henstilling til Grækenland den 5. juli 2004 om senest den 5. november 2004 at træffe foranstaltninger med henblik på at bringe situationen med et uforholdsmæssigt stort underskud til ophør senest i 2005.

(6) Efter vedtagelsen af beslutning 2004/917/EF blev de græske regeringsdata, der indberettedes den 4. maj 2004, revideret betydeligt i september 2004. Tallet for underskuddet for 2003 blev opjusteret til 4,6 % af BNP (fra 3,2 %, der blev indberettet den 4. maj), mens det offentlige underskud efter Kommissionens prognoser fra efteråret 2004 tegnede til at blive på 5,5 % af BNP for 2004 sammenlignet med de 3,2 %, der blev beregnet i foråret. Desuden vil de foranstaltninger, der er godkendt af det græske parlament i budgettet for 2005, muligvis ikke sikre, at det offentlige underskud bringes ned under 3 % af BNP i 2005. Ifølge Kommissionens prognoser fra efteråret 2004, hvor væksten fremskrives til at ligge på 3,3 % i 2005, forventes foranstaltningerne i det græske budget for 2005 at føre til et nominelt underskud på 3,6 % af BNP, hvilket er over tærsklen på 3 %.

(7) Ved Rådets beslutning 2005/334/EF (4) blev det i overensstemmelse med traktatens artikel 104, stk. 8, konstateret, at Grækenland ikke havde truffet virkningsfulde foranstaltninger til opfølgning af Rådets henstilling af 5. juli 2004 efter artikel 104, stk. 7.

(8) Hvis en medlemsstat ikke følger Rådets henstillinger, kan Rådet efter artikel 104, stk. 9, beslutte at give medlemsstaten besked om at træffe foranstaltninger til nedbringelse af underskuddet inden for en bestemt tidsfrist. På grundlag af Kommissionens nuværende prognoser mener Rådet ikke, at den frist, der er fastsat i Rådets henstilling af 5. juli 2004 i henhold til artikel 104, stk. 7, vil blive overholdt. Ifølge artikel 5 i forordning (EF) nr. 1467/97 skal en rådsbeslutning om at give et sådant pålæg træffes inden for en måned, efter at Rådet har konstateret, at den pågældende medlemsstat ikke har truffet virkningsfulde foranstaltninger efter artikel 104, stk. 8.

(9) Der bør tages hensyn til følgende faktorer ved fastlæggelsen af de henstillinger, der skal anføres i pålægget: For det første vil underskuddet for 2004 blive væsentligt højere end forventet, da henstillingen efter artikel 104, stk. 7, blev vedtaget, ligesom overskridelsen mere end udligner de kontraktive foranstaltninger, der blev gennemført i 2004. Hele den finanspolitiske indsats for at korrigere det uforholdsmæssigt store underskud senest i 2005 — som fastsat i Rådets henstilling af 5. juli 2004 i henhold til artikel 104, stk. 7 — bør derfor gøres i år. For det andet vil foranstaltningerne i det budget, det græske parlament har vedtaget for 2005, efter Kommissionens prognoser fra efteråret 2004, antagelig reducere underskuddet med 1,9 procentpoint af BNP, hvis de implementeres i fuldt omfang. Dette er en betydelig forbedring af den finanspolitiske stilling, men vil ikke være tilstrækkeligt til at bringe det nominelle underskud ned under 3 %-tærsklen. Endelig kunne denne yderligere tilpasning blive endnu mere mærkbar, hvis en række usikkerhedsmomenter vedrørende det makroøkonomiske scenario for 2005 og den budgetpolitiske stilling bliver konkrete. Under hensyntagen til disse elementer kan den samlede justering, der kræves for at korrigere det uforholdsmæssigt store underskud i 2005, blive højere end 2,6 procentpoint af BNP, hvilket vil kræve foranstaltninger af en permanent karakter, som fører til en korrektion af underskuddet på mindst 0,7 procentpoint af BNP. En så stor indsats i et enkelt år kan vise sig at være økonomisk dyr.

(10) På baggrund af disse faktorer lader det til, at den frist, som blev fastsat i juli 2004 for at bringe det uforholdsmæssigt store underskud i Grækenland til ophør, bør forlænges med ét år.

(11) På grundlag af en vækstrate på 3,3 % ifølge Kommissionens prognoser fra efteråret 2004 for 2005 og 2006 og på baggrund af usikkerhedsmomenterne vedrørende de makroøkonomiske og budgetmæssige udsigter vil en stringent gennemførelse af budgettet for 2005 sammen med permanente foranstaltninger, der fører til en underskudskorrektion på mindst 0,6 procentpoint af BNP for 2006, betyde et underskud på 3,6 % af BNP i 2005 og et underskud under 3 % af BNP i 2006.

(12) Ifølge fremskrivningerne i Kommissionens prognoser fra efteråret 2004 stabiliseres gældskvoten på omkring 112 % af BNP i 2004 og 2005 for derefter at falde lidt til 110 % i 2006. Dette ligger væsentligt over traktatens referenceværdi på 60 %. Desuden er der også andre faktorer end nettolåntagning, der i høj grad bidrager til det ændrede gældsniveau. Det er nødvendigt, at de græske myndigheder fortsat er særlig opmærksomme på sådanne faktorer med henblik på at mindske gældskvoten i et tilfredsstillende tempo i overensstemmelse med fremregningerne for den offentlige balance og nominel BNP-vækst.

(13) På baggrund af betydelige statistiske revisioner og med henblik på at kunne overvåge de offentlige finanser i Grækenland hensigtsmæssigt er det nødvendigt at arbejde yderligere på at forbedre indsamling og behandling af offentlige data, som kræves af de nuværende juridiske rammer, især ved at styrke de mekanismer, der sikrer, at disse data indgives hurtigt og korrekt.

(14) Grækenland bør inden den 21. marts 2005 forelægge en rapport for Kommissionen, der beskriver de foranstaltninger, som skal implementeres i overensstemmelse med denne beslutning. Rapporten bør særlig indeholde en beskrivelse af de foranstaltninger, der skal implementeres i 2005 for at reducere budgetunderskuddet, en vurdering af virkningerne af underskuddet for 2004, der skal indgå i indberetningen for marts 2005 som led i proceduren i forbindelse med uforholdsmæssigt store underskud, og en beskrivelse af usikkerhedsmomenterne forbundet med det makroøkonomiske scenario. Grækenland bør i rapporten også give en nøjagtig beskrivelse af de foranstaltninger, der skal implementeres i 2006 for at reducere underskuddet. Kommissionen og Rådet bør gennemgå denne rapport for at vurdere, om situationen er i overensstemmelse med nærværende beslutning.

(15) I henhold til traktatens artikel 104, stk. 9, andet led, kan Rådet bede Grækenland om at aflægge rapporter efter en bestemt tidsplan for at kunne undersøge, hvilke justeringsbestræbelser der er gjort for at overholde denne beslutning. Det er hensigtsmæssigt, at Grækenland fremlægger en rapport umiddelbart efter den sædvanlige frist for indberetning af det offentliges underskud og gæld, som er fastsat i artikel 4 i Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssige store underskud, der er knyttet som bilag til traktaten om oprettelse af Det Europæiske Fællesskab (5), så Kommissionen kan undersøge, om denne beslutning overholdes.

(16) Efter Rådets opfattelse bør justeringsforanstaltningerne sikre en varig forbedring i den offentlige balance. For at sikre en bæredygtig mellemfristet budgetkonsolidering med en offentlig finansposition, der er tæt på balance eller i overskud, som det er fastsat i stabilitets- og vækstpagten, er det nødvendigt at mindske det konjunkturjusterede underskud med mindst 0,5 procentpoint af BNP årligt efter korrektion af det uforholdsmæssigt store underskud —

VEDTAGET FØLGENDE BESLUTNING:

Artikel 1

1. Grækenland bringer det nuværende uforholdsmæssigt store underskud til ophør hurtigst muligt og senest i 2006 ved:

i) stringent gennemførelse af budgettet for 2005 som godkendt af dets parlament

ii) at gennemføre foranstaltninger af permanent karakter i 2006, der fører til en korrektion af underskuddet på mindst 0,6 procentpoint af BNP.

2. Grækenland fortsætter sine bestræbelser på at kortlægge og kontrollere faktorer ud over nettolåntagning, som bidrager til det ændrede gældsniveau, med henblik på at sikre, at den offentlige gældskvote falder tilstrækkeligt og nærmer sig referenceværdien i et tilfredsstillende tempo sammen med korrektionen af det uforholdsmæssigt store underskud.

3. Grækenland fortsætter sine bestræbelser på at forbedre indsamling og behandling af offentlige oplysninger, især ved at styrke de mekanismer, der sikrer hurtig og korrekt indsamling af offentlige data, som kræves af de nuværende juridiske rammer.

Artikel 2

1. Grækenland fremlægger senest den 21. marts 2005 en rapport over de beslutninger, der er taget for at følge henstillingerne i denne beslutning. Kommissionen og Rådet vil analysere rapporten for at vurdere, hvorvidt Grækenland har handlet i overensstemmelse med denne beslutning.

2. Grækenland fremlægger rapporter senest den 31. oktober 2005, den 30. april 2006 og den 31. oktober 2006 med en undersøgelse af de fremskridt, der er sket med at opfylde henstillingerne i denne beslutning. Kommissionen og Rådet analyserer disse rapporter for at vurdere, hvorvidt Grækenland har handlet i overensstemmelse med denne beslutning.

Artikel 3

Rådet opfordrer indtrængende Grækenland til at træffe de nødvendige foranstaltninger for at sikre, at den mellemfristede budgetkonsolidering med en offentlig finansposition, der er tæt på balance eller i overskud, fortsætter ved en reduktion af konjunkturjusterede underskud med mindst 0,5 procentpoint af BNP årligt efter korrektion af det uforholdsmæssigt store underskud.

Artikel 4

Grækenland gennemfører virkningsfulde foranstaltninger for at overholde denne beslutning senest den 21. marts 2005.

Artikel 5

Denne beslutning er rettet til Den Hellenske Republik.

Udfærdiget i Bruxelles, den 17. februar 2005. På Rådets vegne J.-C. JUNCKER Formand

(1) EFT L 209 af 2.8.1997, s. 6.

(2) EFT C 236 af 2.8.1997, s. 1.

(3) EUT L 389 af 31.12.2004, s. 25.

(4) EUT L 107 af 28.4.2005, s. 24.

(5) EFT L 332 af 31.12.1993, s. 7.